text: Endelave får sin helt egen Ø-sygeplejerske
  08 marts 2016 kl. 10.32
  En sygeplejerske skal fra 1. maj sørge for, at der fortsat er et sundhedstilbud til beboerne.
  Gennem længere tid har Region Midtjylland uden held forsøgt at finde en ø-læge til de godt 200 beboere på Endelave. Men fordi det har været umuligt, at finde nogen der var interesseret i jobbet, bliver det fremover en sygeplejerske, der står for den daglige kontakt til beboerne.
  Endelave bliver dog ikke helt uden kontakt med en læge. To dage om ugen vil der være en læge tilstede på øen og i sommerperioden er det fuld lægebetjening, skriver Region Midtjylland.
  Udover de kommunale sundhedsopgaver skal ø-sygeplejersken håndtere akutte situationer og mindre skader.
  Den nye sygeplejerske kommer fra en stilling i en almen praksis på Fyn.
  